

LATVIJAS REPUBLIKAS

DAUGAVPILS PILSĒTAS DOME

Reģ. Nr. 90000077325, K. Valdemāra iela 1, Daugavpils, LV-5401, tālrunis 65404344, 65404346, fakss 65421941

e-pasts: info@daugavpils.lv www.daugavpils.lv

**LĒMUMS**

Daugavpilī

2019.gada 14.novembrī **Nr. 677**

(prot.Nr.35, 12.§)

**Par AS „Daugavpils specializētais autotransporta uzņēmums” kapitāla daļu (akciju) pārdošanas nosacījumu apstiprināšanu**

Pamatojoties uz likuma „Par pašvaldībām” 14.panta pirmās daļas 2.punktu, 21.panta pirmās daļas 19.punktu, Publiskas personas kapitāla daļu un kapitālsabiedrību pārvaldības likuma 138.panta pirmo daļu, 142.pantu,

ņemot vērā Daugavpils pilsētas domes 2014.gada 30.aprīļa lēmumu Nr.247 „Par Daugavpils pilsētas pašvaldībai piederošo kapitāla daļu pārdošanu akciju sabiedrībā „Daugavpils specializētais autotransporta uzņēmums””, ar kuru nolemts pārdot Daugavpils pilsētas domei piederošās kapitāla daļas (akcijas) akciju sabiedrībā “Daugavpils specializētais autotransporta uzņēmums”, pilnvarojot AS „Publisko aktīvu pārvaldītājs Possessor” (iepriekšējais nosaukums VAS „Privatizācijas aģentūra”) veikt kapitāla daļu (akciju) pārdošanu, 2014.gada 19.jūnijā starp Daugavpils pilsētas domi un AS „Publisko aktīvu pārvaldītājs Possessor” noslēgto sadarbības līgumu,

izskatot ar AS „Publisko aktīvu pārvaldītājs Possessor” 2019.gada 10.oktobra valdes lēmumu Nr.114/953 akceptēto kapitāla daļu (akciju) akciju sabiedrībā „Daugavpils specializētais autotransporta uzņēmums” pārdošanas noteikumu projektu, AS „Publisko aktīvu pārvaldītājs Possessor” 2019.gada 11.oktobra vēstuli Nr.7644, ievērojot Daugavpils pilsētas domes Pilsētas saimniecības komitejas 2019.gada 7.novembra atzinumu, Daugavpils pilsētas domes Finanšu komitejas 2019.gada 7.novembra atzinumu, atklāti balsojot: PAR – 12 (J.Dukšinskis, A.Elksniņš, A.Gržibovskis, L.Jankovska, R.Joksts, I.Kokina, V.Kononovs, N.Kožanova, M.Lavrenovs, J.Lāčplēsis, I.Prelatovs, H.Soldatjonoka), PRET – 2 (R.Eigims, A.Zdanovskis), ATTURAS – nav, **Daugavpils pilsētas dome nolemj:**

1. Apstiprināt AS „Publisko aktīvu pārvaldītājs Possessor” izstrādātos kapitāla daļu (akciju) akciju sabiedrībā „Daugavpils specializētais autotransporta uzņēmums” pārdošanas nosacījumus, akceptējot vienas kapitāla daļas (akcijas) pārdošanas cenu 6,55 EUR apmērā, Daugavpils pilsētas domei un valstij piederošās kapitāla daļu (akciju) paketes cenu 1 016 966,10 EUR apmēra.
2. Atzīt par spēku zaudējušu Daugavpils pilsētas domes 2015.gada 26.februāra lēmumu Nr.76 „Par kapitāla daļu pārdošanas nosacījumu saskaņošanu”.

Domes priekšsēdētājs *(personiskais paraksts)* A.Elksniņš